
Betegtájékoztató: Információk a felhasználó számára
Felodipin-ratiopharm 5 mg retard filmtabletta

felodipin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

- Tartsa meg a betegtájékoztatót, mert a benne szereplő információkra a későbbiekben is szüksége lehet.

- További kérdéseivel forduljon kezelőorvosához vagy gyógyszerészéhez.

- Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
- Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét Ez a betegtájékoztatóban felsorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer a Felodipin-ratiopharm 5 mg retard filmtabletta és milyen betegségek esetén alkalmazható?

2.
Tudnivalók a Felodipin-ratiopharm 5 mg retard filmtabletta szedése előtt

3.
Hogyan kell szedni a Felodipin-ratiopharm 5 mg retard filmtablettát?

4.
Lehetséges mellékhatások

5.
Hogyan kell a Felodipin-ratiopharm 5 mg retard filmtablettát tárolni?
6.
A csomagolás tartalma és egyéb információk

1.
Milyen típusú gyógyszer a Felodipin-ratiopharm 5 mg retard filmtabletta és milyen betegségek esetén alkalmazható?
A Felodipin-ratiopharm hatóanyagként felodipint tartalmaz. A kalcium-antagonistáknak nevezett gyógyszerek csoportjába tartozik. A kisebb erek tágításával csökkenti a vérnyomást. Nem befolyásolja hátrányosan a szívműködést. 

A Felodipin-ratiopharm-ot a magas vérnyomás (hipertónia), továbbá – például fizikai megterhelésre, ill. stressz hatására jelentkező – mellkasi- és szívfájdalom (angina pektorisz) kezelésére alkalmazzák. 

2.
Tudnivalók a Felodipin-ratiopharm 5 mg retard filmtabletta szedése előtt
Ne szedje a Felodipin-ratiopharm retard filmtablettát,
· ha Ön terhes. Amilyen hamar csak lehet, el kell mondania kezelőorvosának, ha teherbe esik, miközben ezt a gyógyszert alkalmazza.

· ha Ön allergiás a felodipinre vagy a gyógyszer (6. pontban felsorolt) egyéb összetevőjére.

· ha nem‑kompenzált szívelégtelenségben szenved.

· heveny szívinfarktusban.

· ha Önnek nemrégiben kialakult mellkasi fájdalma vagy olyan szorító mellkasi fájdalma van (angina pektorisz), ami 15 percig vagy tovább tart, vagy a szokásosnál súlyosabb.

· ha Önnek szívbillentyű- vagy szívizombetegsége van, akkor addig, amíg nem beszélt a kezelőorvosával. 
Figyelmeztetések és óvintézkedések 
A Felodipin-ratiopharm, más vérnyomáscsökkentő gyógyszerekhez hasonlóan, ritkán kifejezetten alacsony vérnyomást okozhat, ami néhány betegnél a szív elégtelen vérellátását eredményezheti. 

Gyakran tartozik a túlzottan alacsony vérnyomás és a szív nem megfelelő vérellátásának tünetei közé a szédülés és a mellkasi fájdalom. Ha ezeket a tüneteket észleli, azonnal kérjen sürgős orvosi segítséget.

A Felodipin-ratiopharm szedése előtt beszéljen kezelőorvosával, különösen akkor, ha Önnek májbetegsége van.
A Felodipin-ratiopharm szedése a fogíny duzzanatát okozhatja. A jó szájhigiénia segít elkerülni a fogíny duzzanatát (lásd 4. pont). 

Gyermekek 
A Felodipin-ratiopharm alkalmazása gyermekeknél nem javasolt. 

Egyéb gyógyszerek és a Felodipin-ratiopharm
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.
Bizonyos gyógyszerek vagy gyógynövénykészítmények befolyásolhatják a Felodipin‑ratiopharm‑kezelést. Erre példa:

· a cimetidin (a gyomorfekély kezelésére szolgáló gyógyszer),

· az eritromicin (fertőzések kezelésére szolgáló gyógyszer),

· az itrakonazol (gombák kezelésére szolgáló gyógyszer),

· a ketokonazol (gombák kezelésére szolgáló gyógyszer),

· a HIV kezelésére alkalmazott proteáz-inhibitorok (mint például a ritonavir),

· a HIV-fertőzés kezelésére alkalmazott gyógyszerek (mint például az efavirenz, nevirapin),

· a fenitoin (az epilepszia kezelésére alkalmazott gyógyszer),

· a karbamazepin (az epilepszia kezelésére alkalmazott gyógyszer),

· a rifampicin (fertőzések kezelésére szolgáló gyógyszer),

· a barbiturátok (a szorongás, alvászavarok és epilepszia kezelésére szolgáló gyógyszer),

· a takrolimusz (a szervátültetésben alkalmazott gyógyszer).

A közönséges orbáncfüvet tartalmazó gyógyszerek (Hypericum perforatum) (egy gyógynövénykészítmény, amit a depresszió kezelésére alkalmaznak) csökkenthetik a Felodipin‑ratiopharm hatását, ezért azokat kerülni kell.
A Felodipin-ratiopharm retard filmtabletta egyidejű bevétele étellel vagy itallal
Ha Önt Felodipin-ratiopharm-mal kezelik, ne igyon grépfrútlevet, mivel ez növelheti a Felodipin‑ratiopharm hatását és a mellékhatások kockázatát. 
Terhesség és szoptatás

Terhesség

Ne alkalmazza a Felodipin-ratiopharm-ot, ha terhes. 

Szoptatás 
Mondja el kezelőorvosának, ha szoptat vagy szoptatni szeretne. A Felodipin-ratiopharm nem javasolt szoptató anyáknak, és ha Ön szoptatni szeretne, lehet, hogy kezelőorvosa másik kezelést választ Önnek. 

A készítmény hatásai a gépjárművezetéshez és a gépek kezeléséhez szükséges képességekre

A Felodipin-ratiopharm kis vagy közepes mértékben befolyásolhatja a gépjárművezetéshez és a gépek kezeléséhez szükséges képességeit. Ha Ön fejfájást, hányingert, szédülést vagy fáradtságot észlel, a reakciókészsége romolhat. Elővigyázatosság javasolt, különösen a kezelés kezdetén. 
A Felodipin-ratiopharm retard filmtabletta laktózt tartalmaz
A Felodipin-ratiopharm laktózt (tejcukrot) tartalmaz, ami egy cukorfajta. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert. 

3.
Hogyan kell szedni a Felodipin-ratiopharm 5 mg retard filmtablettát?
A gyógyszert mindig a kezelőorvosa által elmondottaknak megfelelően szedje.

Amennyiben nem biztos az adagolást illetően, kérdezze meg kezelőorvosát vagy gyógyszerészét.

A Felodipin-ratiopharm retard filmtablettát reggel kell bevenni, és vízzel kell lenyelni. A tablettát tilos elfelezni, összetörni vagy szétrágni. Ez a gyógyszer bevehető éhgyomorra vagy zsír- és szénhidrátszegény, könnyű étkezést követően.
Magas vérnyomás

A kezelést naponta egyszer 5 mg-mal kell kezdeni. Szükség esetén kezelőorvosa emelheti az adagot, vagy egy másik vérnyomáscsökkentő gyógyszert is adhat kiegészítésként. Ennek a betegségnek a hosszú ideig tartó kezelésekor a szokásos adag naponta egyszer 5‑10 mg. Idős betegeknél a napi 2,5 mg-os kezdő adag mérlegelhető.  
Mellkasi fájdalom

A kezelést naponta egyszer 5 mg-mal kell kezdeni, és ha szükséges, kezelőorvosa naponta egyszer 10 mg-ra emelheti az adagot.

Ha Önnek májbetegsége van 
A felodipin szintje megemelkedhet a vérben. Kezelőorvosa csökkentheti az adagot. 

Idős betegek 
Lehet, hogy kezelőorvosa a rendelkezésre álló legalacsonyabb adaggal kezdi el a kezelést.

Ha az előírtnál több Felodipin-ratiopharm retard filmtablettát vett be

Ha az előírtnál nagyobb adag Felodipin-ratiopharm-ot vesz be, előfordulhat, hogy nagymértékben leesik a vérnyomása, és néha szívdobogásérzése, magas vagy ritkán alacsony pulzusszáma lehet. Ezért nagyon fontos, hogy a kezelőorvosa által előírt adagot szedje. Ha olyan tüneteket észlel, mint az ájulásérzés, a szédelgés vagy a szédülés, azonnal forduljon kezelőorvosához. 

Ha elfelejtette bevenni a Felodipin-ratiopharm retard filmtablettát
Ha elfelejt bevenni egy tablettát, teljesen hagyja ki azt az adagot. A következő adagját a pontos időpontban vegye be. Ne alkalmazzon kétszeres adagot az elfelejtett adag pótlására. 

Ha idő előtt abbahagyja a Felodipin-ratiopharm retard filmtabletta szedését 
Ha abbahagyja a gyógyszer szedését, betegsége visszatérhet. Kérjük, forduljon kezelőorvosához, és a Felodipin-ratiopharm szedésének abbahagyása előtt kérjen tanácsot. Kezelőorvosa tanácsot ad Önnek, hogy mennyi ideig szedje a gyógyszerét. 

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a Felodipin-ratiopharm szedését, és azonnal forduljon orvoshoz, ha az alábbiak bármelyikét észleli: 

· Túlérzékenységi és allergiás reakciók: a tünetek közé tartozhat a kiemelkedő duzzanat a bőrön (csalánkiütés) vagy az arc, az ajkak, a nyelv vagy a garat feldagadása. 

Az alábbi nemkívánatos eseményeket azonosították. Ezeknek a mellékhatásoknak a többsége a kezelés elkezdésekor vagy az adag emelése után jelentkezik. Ha ilyen mellékhatások jelentkeznek, azok rendszerint rövid ideig tartanak, és idővel megszűnnek. Ha az alábbi tünetek bármelyikét észleli, és azok tartósak, kérjük, szóljon kezelőorvosának. 

A fogíny enyhe túlburjánzásáról számoltak be a szájüregi gyulladásban szenvedő betegeknél (fogíny- vagy fogágygyulladás). Gondos szájhigiéniával a fogíny túlburjánzása elkerülhető vagy megszüntethető. 

Nagyon gyakori (10-ből több mint 1 beteget érinthet): 

· Bokaduzzanat 

Gyakori (10-ből legfeljebb 1 beteget érinthet): 

· Fejfájás 

· Kipirulás 

Nem gyakori (100-ból legfeljebb 1 beteget érinthet): 

· Kórosan gyors szívverés 

· Szívdobogásérzés 

· Túlzottan alacsony vérnyomás (hipotónia) 

· Hányinger 

· Hasi fájdalom 

· Égő/viszkető/zsibbadó érzés 

· Bőrkiütés vagy viszketés 

· Fáradtság 

· Szédülés 

Ritka (1000-ből legfeljebb 1 beteget érinthet): 

· Ájulás 

· Hányás 

· Csalánkiütés 

· Ízületi fájdalom 

· Izomfájdalom 

· Merevedési zavar/szexuális működészavarok 

Nagyon ritka (10 000-ből legfeljebb 1 beteget érinthet): 

· Fogínygyulladás (duzzadt fogíny) 

· Emelkedett májenzimszintek 

· A napfénnyel szembeni fokozott érzékenység miatti bőrreakciók 

· A bőr kis ereinek gyulladása 

· Gyakori vizeletürítési inger 

· Túlérzékenységi reakciók, például láz vagy az ajkak és a nyelv duzzanata 

További nemkívánatos hatások is előfordulhatnak. Ha a Felodipin-ratiopharm szedése közben bármilyen zavaró vagy szokatlan reakció jelentkezik, azonnal forduljon kezelőorvosához.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Felodipin-ratiopharm 5 mg retard filmtablettát tárolni?
Legfeljebb 25ºC-on tárolandó.

A gyógyszer gyermekektől elzárva tartandó!

A dobozon feltüntetett lejárati idő (Felhasználható:/Felh.:/EXP:) után ne szedje ezt a gyógyszert. A lejárati idő az adott hónap utolsó napjára vonatkozik. 
Ne szedje a Felodipin-ratiopharm 5 mg retard filmtablettát, ha a bomlás bármely látható jelét észleli.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Felodipin-ratiopharm 5 mg retard filmtabletta?

- A készítmény hatóanyaga a felodipin. Egy retard filmtabletta 5 mg felodipint tartalmaz.
· Egyéb összetevők: 
Tablettamag: propil-gallát, magnézium-sztearát, víztartalmú kolloid szilícium-dioxid, povidon, mikrokristályos cellulóz, hipromellóz, laktóz-monohidrát (23,95 mg).
Filmbevonat: sárga vas-oxid (E172), vörös vas-oxid (E172), talkum, titán-dioxid, propilénglikol, hipromellóz.

Milyen a Felodipin-ratiopharm 5 mg retard filmtabletta külleme és mit tartalmaz a csomagolás?

Küllem: Retard filmtabletta: világos rózsaszín, kerek, mindkét oldalán domború tabletta.
Csomagolás: 30 db retard filmtabletta fehér buborékcsomagolásban és dobozban.

A forgalomba hozatali engedély jogosultja 

Teva Gyógyszergyár Zrt.

4042 Debrecen

Pallagi út 13.
Gyártó

Merckle GmbH., 

89143 Blaubeuren, Ludwig-Merckle Strasse 3.

